
Csendesedő

Kulcsszavak: elmúlás;feltárulás;hagyomány;szűkület;szakralitás
A modern kor megjelenésével temetkezési szokásoknak is idomulniuk kellett a fejlődéshez, így az otthoni, házi ravatalozás megszűnt. A megszokott környezetet felváltották a temetői ravatalozók. Ezek hazai viszonyok között többnyire kisebb - egy zárt és egy fedett-nyitott - térrel rendelkező épületek, szinte csak a funkció kielégítését követték, így az esetek többségében egy raktárépületre és csupán egy eső védett helyre emlékeztetnek. A ravatalozó hiába nagyon fontos helyszíne egy életútnak, a temetői környezethez, a helyhez, a szakrális töltöttséghez sokszor kevésbé kapcsolódnak ezek az építmények, különösen a kisebb temetők esetében.
Az alultervezett ravatalozók egy példáját a tervezés helyszínéül szolgáló ceglédi Református Öreg-temetőben is megfigyelhetjük. A nagy múltú temetőben gazdag szellemi érték lelhető fel, ezért a református közösség célja, hogy a hagyományokat szem előtt tartva egy korszerű ravatalozót építsen. A közösség és a hozzátartozók számára egy olyan környezetet szeretnénk teremteni, ami odafigyel a temető örökségeire, valamint segít méltón viselni, feloldozni a gyász terhét.
Tervezésünk alappilléreként az elmúlás felé vezető, egyre szűkülő élettér gondolatára szeretnénk hangsúlyt fektetni. Ahogy haladunk az időben, a lehetőségeink tárházán egyre több ajtó záródik be, mígnem az utolsó elé érkezünk, mely után a református hit szerint  megnyugvás vár testünkre, és feltámadás a lelkünkre. Ezt a fizikai létben szűkülő, de lelki értelemben várakozással és felemelkedéssel párosuló élethelyzetet idézi meg a ravatalozót egy olyan környezettel, amely végső megnyugvást biztosít. Ahogy élet és halál, úgy szűkület és felemelkedés is párban jár, ezért a ravatalozó terével is egy feltárulkozó, befogadó élményt szeretnénk nyújtani.



